Der er ungt kød på programmet, når dramaskolen snart har premiere på deres seneste forestilling: Ungt kød.
ma 10.12.2018, 18:32
Hvordan sætter man et menstruationsbind på? Hvordan er det egentlig at være ung? Er jeg homoseksuel?
Spørgsmålene er mange, når man er ung, og det forsøger et nyt teater-stykke at iscenesætte, når Bornholms Kulturskole snart går i luften med forestillingen "Ungt kød".
- Det er eleverne selv, der har valgt, at forestillingen skal hedde "Ungt kød", og eleverne har også selv været med til at skabe forestillingen, siger Christina Hobel Husted, der er dramalærer og har været instruktør på forestillingen.
Foruden de unge og dramalærerne, så har danselærer Laura Frederikke Sommer Jespersen også været med til at hjælpe eleverne på vej. Nu forestår premieren, og der er allerede totalt udsolgt på tilskuerpladserne.
- Vi har desværre været nødt til at sige nej til omkring 100 elever, som gerne ville ind og se forestillingen, siger Christina Hobel Husted.
Forestillingen Ungt kød er forbeholdt 8. og 9. klasse og bliver afviklet i salen på Rønne Privatskole den 12/12.